CELEX: 32018D1886
Language: sl
Date: 2018-11-30 00:00:00
Title: Izvedbeni sklep Komisije (EU, Euratom) 2018/1886 z dne 30. novembra 2018 o spremembi Odločbe 90/184/Euratom, EGS o pooblastitvi Danske, da pri izračunu osnove za lastna sredstva iz naslova DDV ne upošteva nekaterih kategorij transakcij in uporabi nekatere približne ocene (notificirano pod dokumentarno številko C(2018) 7854)

4.12.2018   
               
               
                  SL
               
               
                  Uradni list Evropske unije
               
               
                  L 308/45
               
            
         IZVEDBENI SKLEP KOMISIJE (EU, Euratom) 2018/1886
         z dne 30. novembra 2018
         o spremembi Odločbe 90/184/Euratom, EGS o pooblastitvi Danske, da pri izračunu osnove za lastna sredstva iz naslova DDV ne upošteva nekaterih kategorij transakcij in uporabi nekatere približne ocene
         
            
               (notificirano pod dokumentarno številko C(2018) 7854)
            
         
         (Besedilo v danskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo,
         ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti prve alinee člena 6(3) Uredbe,
         po posvetovanju s Svetovalnim odborom za lastna sredstva,
         ob upoštevanju naslednjega:
         
                     (1)
                  
                  
                     V skladu s členom 371 Direktive Sveta 2006/112/ES (2) lahko Danska, pod pogoji, ki so v navedeni državi članici veljali 1. januarja 1978, še naprej oprošča transakcije s seznama v delu B Priloge X k navedeni direktivi. V skladu z navedenim členom je te transakcije treba upoštevati pri določitvi osnove za lastna sredstva iz naslova davka na dodano vrednost (DDV).
                  
               
                     (2)
                  
                  
                     Z Odločbo Komisije 90/184/Euratom, EGS (3) je bila Danska pooblaščena, da pri izračunu osnove za lastna sredstva iz naslova DDV med drugim ne upošteva transakcij, ki so zdaj navedene v točki 2 dela B Priloge X k Direktivi 2006/112/ES, in sicer storitev avtorjev, umetnikov in nastopajočih izvajalcev. Vendar je bilo to pooblastilo pozneje razveljavljeno z Izvedbenim sklepom Komisije 2012/814/EU, Euratom (4).
                  
               
                     (3)
                  
                  
                     Komisija je leta 2012 izvedla pregled pooblastil, odobrenih državam članicam, da bi preklicala tista, ki niso bila več potrebna. V okviru tega postopka je Danska v seznamu pooblastil, predloženem Komisiji, nenamerno izpustila pooblastila za transakcije iz točke 2 dela B Priloge X k Direktivi 2006/112/ES. Komisija je ta izpust razlagala kot implicitno potrditev Danske, da se pooblastilo lahko razveljavi, in je nato sprejela Izvedbeni sklep 2012/814/EU, s katerim je črtala pooblastilo, odobreno v členu 1 Odločbe 90/184/Euratom, EGS. Če bi Komisija imela na voljo točne informacije, se navedeno pooblastilo ne bi črtalo.
                  
               
                     (4)
                  
                  
                     Danska je v dopisu z dne 30. aprila 2018 navedla, da je bilo pooblastilo, odobreno z Odločbo 90/184/Euratom, EGS, razveljavljeno zaradi nesporazuma. V Izvedbenem sklepu 2012/814/EU, Euratom je bilo nepravilno navedeno, da je Danska obdavčevala transakcije iz točke 2 dela B Priloge X k Direktivi 2006/112/ES in da bi bilo zato treba razveljaviti pooblastilo, odobreno z Odločbo 90/184/Euratom, EGS. Vendar je Danska potrdila, da nikoli ni obdavčevala storitev avtorjev, umetnikov in nastopajočih izvajalcev ter da te storitve spadajo k transakcijam iz točke 2 dela B Priloge X k Direktivi 2006/112/ES, ki jih lahko države članice še naprej oproščajo obdavčitve. Ker podlaga za razveljavitev pooblastila dejansko nikoli ni obstajala, Danska Komisijo prosi, da obnovi pooblastilo, odobreno z Odločbo 90/184/Euratom, EGS.
                  
               
                     (5)
                  
                  
                     Na podlagi analize dokumentov, ki jih je Danska predložila leta 2012, in na podlagi informacij, ki jih je Danska poslala leta 2018, Komisija meni, da bi bilo treba pooblastilo obnoviti, da se popravijo pogoji iz Odločbe 90/184/Euratom, EGS, in da bi se moralo pooblastilo uporabljati od navedenega datuma.
                  
               
                     (6)
                  
                  
                     Zaradi preglednosti in pravne varnosti je primerno veljavnost pooblastila časovno omejiti.
                  
               
                     (7)
                  
                  
                     Odločbo 90/184/Euratom, EGS bi bilo zato treba ustrezno spremeniti –
                  
               SPREJELA NASLEDNJI SKLEP:
         
            Člen 1
            V Odločbi 90/184/Euratom, EGS se vstavi naslednji člen 2a:
            
               
                  „Člen 2a
                  Za namene izračuna osnove za lastna sredstva iz naslova DDV se Danska pooblasti, da od 20. decembra 2012 do 31. decembra 2022 ne upošteva transakcij iz točke 2 dela B Priloge X k Direktivi Sveta 2006/112/ES (*1), če se nanašajo na storitve avtorjev, umetnikov in nastopajočih izvajalcev.
               
            
         
         
            Člen 2
            Ta sklep je naslovljen na Kraljevino Dansko.
         
         
            V Bruslju, 30. novembra 2018
            
               
                  Za Komisijo
               
               Günther OETTINGER
               
                  Član Komisije
               
            
         
         
            (1)  UL L 155, 7.6.1989, str. 9.
         
            (2)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).
         
            (3)  Odločba Komisije 90/184/Euratom, EGS z dne 23. marca 1990 o pooblastitvi Danske, da pri izračunu osnove za lastna sredstva iz naslova DDV ne upošteva nekaterih kategorij transakcij in uporabi nekatere približne ocene (UL L 99, 19.4.1990, str. 37).
         
            (4)  Izvedbeni sklep Komisije 2012/814/EU, Euratom z dne 19. decembra 2012 o spremembi Odločbe 90/184/Euratom, EGS o pooblastitvi Danske, da pri izračunu osnove za lastna sredstva iz naslova DDV ne upošteva nekaterih kategorij transakcij in uporabi nekatere približne ocene (UL L 352, 21.12.2012, str. 56).